Geen vuurwerk meer in Kaapstad | Maroela Media
Die Stad Kaapstad het besluit om nie langer enige openbare ruimtes te identifiseer waar vuurwerk afgevuur mag word nie.
In effek beteken dit dat die afvuur van vuurwerk in Kaapstad nou verbied is. JP Smith, burgemeesterskomiteelid vir veiligheid, het gesê die afvuur van vuurwerk is nie toelaatbaar nie ingevolge die munisipale verordening oor vuurveiligheid.
Volgens Smith het die stad egter 'n hele paar jaar lank 'n toegewing gemaak en is vuurwerk tydens Guy Fawkes, Diwali en Nuwejaar toegelaat.
"Daar is egter verskeie faktore wat ons vanjaar van plan laat verander het. Dit sluit in minder belangstelling by die subrade om aangewese persele goed te keur en die koste verbonde aan die bestuur van dié terreine, insluitend die ontplooiing van personeel en hulpbronne, soos wetstoepassingsbeamptes van die metropolisie en die verkeerdienste en natuurlik die brandweer en reddingsdienste."
Die toenemende openbare verset teen die afvuur van vuurwerk is ook in ag geneem, aldus Smith. "Aangesien daar hierdie jaar geen aangewese persele sal wees nie, doen die stad 'n beroep op inwoners om hulself daarvan te weerhou om vuurwerk af te skiet."
Smith het weer eens benadruk dat net die nasionale regering die wetgewende bevoegdheid het om die invoer, vervaardiging en verkoop van vuurwerk te verbied of die gebruik volgens ouderdom te beperk.
"Ons herinner inwoners daaraan dat ingevolge die wet die gebruik of afvuur van vuurwerk in enige gebou en openbare deurgang 'n boete van R200 tot gevolg kan hê; dat die verkoop van vuurwerk aan 'n kind of iemand onder die ouderdom van 16 'n boete van R300 tot gevolg kan hê en dat iemand wat 'n kind of persoon jonger as 16 toe te laat om vuurwerk sonder toesig van volwassenes te hanteer 'n boete van R300 opgelê kan word."
Lede van die publiek met inligting rakende die onwettige verkoop of gebruik van vuurwerk moet dit by die stad se openbare noodoproepsentrum aanmeld deur 107 van 'n landlyn, of 021 480 7700 van 'n selfoon te skakel. Die polisie kan ook op 10111 gekontak word.
Een van hierdie mooi dae sal mans nie meer rooi onderbroeke, en vrouens nie meer geel onderbroekies in Kaapstad mag dra nie. Soos daar was in Saudi-Arabia, sal daar broekie polisie aangestel word om dit na te gaan…..
FANTASTIES!! Wens dit kon Nasionaal afgekondig word – dis 'n simpele vermorsing van geld, 'n pynlike ervaring vir diere en 'n absolute gevaarlike situasie wat brand aanbetref …. vra my waar 'n vuurpyl my grasdak by my lapa aan die brand gesteek het (vuurwerende gras of te not). Dit verbaas my altyd dat mense wat nie kan bekostig om kos die tafel te sit nie hulle geld op die gemors kon spandeer.